Martin Brodeur

Charakteristika

Takmer celú svoju kariéru v NHL odohral v tíme New Jersey Devils, v ktorom po sezóne 2013/2014 ukončil svoje pôsobenie. V novembri 2014 po zranení brankára Briana Elliotta podpísal jednoročnú skúšobnú zmluvu so St. Louis Blues, kde v januári 2015 ukončil kariéru. Tím New Jersey Devils doviedol k trom Stanley Cupom a každý rok aspoň do 1. kola play-off, s výnimkou sezóny 2010/2011, kedy Devils skončili na 11. mieste v konferencii. Brodeur získal dve zlaté olympijské medaily v rokoch 2002 a 2010 a dve strieborné medaily na majstrovstvách sveta v rokoch 1996 a 2005, obidve vo Viedni po finálových prehrách s Českom.
Brodeur je držiteľom  mnohých ligových rekordov. Od sezóny 1996 – 1997 až do sezóny 2007 – 2008 vždy zaznamenal za sezónu viac ako 35 víťazstiev. Je štvornásobný držiteľ Vezinovej trofeje, päťnásobný držiteľ William M. Jennings Trophy, desaťkrát hral v Zápase hviezd, je víťaz Calder Memorial Trophy a jeden z dvoch brankárov, ktorí dali gól v sezóne aj v play-off.
Brodeur má štýl chytania nazvaný Hybrid. Je považovaný za brankára s najlepším ovládaním hokejky a má výborné reflexy.

Mladosť

Nasledoval svojho otca Denisa Brodeura, ktorý bol tiež brankárom. Denis Brodeur hral v roku 1956 na Olympijských hrách za Kanadu, kde krajina získala 3. miesto. Po skončení aktívnej kariéry sa stal fotografom tímu Montreal Canadiens. Denis chodil na všetky zápasy Montrealu a od malička bral syna so sebou. Martin v tom období získal svoj idol, ktorým bol brankár Patrick Roy.
Spočiatku nemal byť brankár, ale útočník. Sám o tom hovorí: „Tréner prišiel za mnou a spýtal sa ma, či chcem byť na ďalšiu sezónu brankár alebo útočník. Bolo to najväčšie rozhodnutie v mojom živote; ja som mal vtedy sedem rokov a tak som si povedal, že byť brankárom by mohlo byť zábavné.“
Brodeurovu hru si čoskoro všimli fanúšikovia aj skauti. Do roku 1990 hral v Quebec Major Junior League za klub Saint-Hyacinthe Laser. V QMJHL sa dvakrát dostal do Zápasu hviezd juniorov.
Brodeur bol draftovaný z 20. miesta do tímu New Jersey Devils a zahájil tak svoju seniorskú kariéru v NHL.

1991 – 1995

V sezóne 1991 – 1992 dostal príležitosť chytať, lebo brankári Devils Chris Terreri a Craig Billington boli zranení. Jeho debut dopadol dobre, klub vyhral nad Boston Bruins 4 – 2 a hral v jednom zápase play-off. Nasledujúce dve sezóny strávil v AHL v tíme Utica Devils.  V sezóne 1993 – 1994 získal Calder Memorial Trophy za najlepšieho nováčika, keď doviedol Devils k druhému najlepšiemu výsledku v lige až do Východného finále, kde podľahlo New Yorku Rangers po siedmich zápasoch.
Nasledujúca sezónu sa kvôli výluke NHL skrátila o 48 zápasov. Devils skončili vo svojej Konferencii na 5. mieste a tak neboli žiadnymi favoritmi na zisk Stanley Cupu. Ale Brodeur v prvom kole play-off proti Boston Bruins, aj v 2. kole proti Pittsburgh Penguins mužstvo podržal, v súboji s Pittsburghom dostal iba 8 gólov a významne tak prispel k víťazstvu na 5 zápasov. V treťom kole porazili Devils klub Philadelphia Flyers v šiestich zápasoch a prvýkrát sa dostali do finále. Klub tu nastúpil proti Detroit Red Wings, kde Brodeur opäť chytal výborne a získal tak v roku 1995 svoj prvý Stanley Cup.

1995 – 2003

Po úspešnom roku sa čakal istý postup do play-off. Martin v sezóne 1995 – 1996 odchytal 74 z 82 zápasov. V sezóne mal 2. najvyšší počet čistých kont a tak bolo jasné, že sa dostane aj do zápasu hviezd, kde chytal 1. tretinu. V zápase čelil 12 strelám a všetky úspešne zastavil. V tejto sezóne skončil štvrtý v hlasovaní o Vezinovu trofej. V roku 1996 hral aj na MS za tím Kanady, ktorá skončila na 2. mieste, keď prehrala s Českom 4:2. 
V sezóne 1996 – 1997 Devils skončili v NHL na 3. mieste a 1. kolo play-off hrali proti Montrealu Canadiens. V prvom zápase, 17. apríla 1997, keď Devils vyhrávali 4:2 a Montreal odvolal brankára, Brodeur vystrelil cez celú ľadovú plochu, dal gól a uzavrel výsledok na konečných 5:2. Bolo to iba druhýkrát, čo brankár dal gól v play-off a piatykrát celkovo. New Jersey síce 1. kolo vyhrali, ale v 2. neprešli cez New York Rangers. Brodeur bol v tomto roku opäť nominovaný na Vezinovu trofej, nakoniec získal iba William M. Jennings Trophy. Bol opäť nominovaný na Zápas hviezd.
V sezóne 1997 – 1998 vychytal 10 čistých kont a 43 výhier. Devils skončili vo Východnej Konferencii na 1. mieste, ale vypadli už v 1. kole proti Ottawa Senators. Brodeur obhájil William M. Jennings Trophy a znova sa dostal do Zápasu hviezd.
V sezóne 1998 – 1999 Devils znova skončili na 1. mieste Východnej Konferencie a Brodeur vyhral 39 zápasov v sezóne. Bol opäť nominovaný na Vezinovú Trofej a opäť si zahral v Zápase hviezd, čo bol jeho štvrtý zápas. Lenže v play-off sa mu nedarilo a tak Devils opäť vypadli už v 1. kole proti Pittsburgh Penguins.

1999 – 2003

Brodeur v sezóne 1999 – 2000 zaznamenal svoj druhý gól v NHL (proti Philadephia Flyers). Ako posledný sa dotkol puku za svojou bránkou a Flyers mali hrať presilovku. Ich brankár išiel na striedačku, Simon Gagne si zle spracoval puk, ktorý sa odrazil od jeho hokejky do brány. Keďže Brodeur sa z Devils dotkol puku ako posledný, gól bol pripísaný jemu. 
Cez toto obdobie hral v 43 víťazných zápasoch, druhý raz v jeho kariére. Devils skončili na 4. mieste Východnej Konferencie. Brodeur pomohol tímu v 1. kole proti Floride Panthers a dostal za štyri zápasy iba šesť gólov. V 2. kole play-off hrali proti Toronto Maple Leafs; v tejto víťaznej sérii zaznamenal 2 čisté kontá a podieľal sa na postupe do finále konferencie proti Philadelphia Flyers. Flyers vyhrávali na zápasy 3 – 1, ale vďaka veľmi dobrému Brodeurovmu výkonu sa nakoniec musel hrať aj 7-my zápas. V ňom Devils vyhrali postúpili do bojov o Stanley Cup. Tam sa stretli s Dallas Stars. Brodeur opäť inkasoval len šesť gólov a New Jersey Devils tak získali po šiestich rokoch druhý Stanley Cup. 
V ďalšom roku Brodeur už po tretíkrát prekonal hranicu 40 vyhraných zápasov. Hral svoj 6. zápas hviezd. V 1. kole play-off vychytal 2 čisté kontá a tak Devils postúpili cez Carolinu Hurricanes. V 2. kole sa stretli s Torontom, ktoré porazili po 7. zápasoch, nasledoval Pittsburgh Penguins, v ktorom Brodeur opäť zaznamenal 2 čisté kontá. Vo finále Devils podľahli Coloradu Avalanche.
V sezóne 2001 – 2002 bol nominovaný na Vezinovu Trofej, ale stále sa k nej nedostal. To sa mu podarilo až v nasledujúcej sezóne 2002-03. Získal opäť William M. Jennings Trophy, bol finalistom Hart Memorial Trophy a bol opäť nominovaný do Zápasu hviezd. V 1. kole play-off Devils hrali proti Boston Bruins, pričom zvíťazili na zápasy v pomere 4 – 1. V 2. kole proti Tampa Bay Lightning opäť vyhrali 4 – 1 a postúpili do Konferenčného finále. Tu porazili Ottawa Senators 4 – 3 na zápasy a rovnakým skóre aj vo finále Stanley Cupu Anaheim Ducks. Získali tak tretí Stanley Cup.

2003 – 2007

V sezóne 2003 – 2004 vyhral Brodeur druhú Vezinovu trofej kariéry a William M. Jennings Trophy. Bol nominovaný na Hart Trophy a do Zápasu hviezd. Devils prehrali titul Atlantickej divízie o 1 bod.
Po výluke v roku 2004 – 2005 sa Devils s Brodeurom dohodli na šesťročnej zmluve, ktorá mu priniesla 31 200 000 dolárov.
V sezóne 2005 – 2006 Brodeur zaznamenal 43 víťazstiev; piatykrát v kariére dosiahol viac ako 40 a desiatykrát viac ako 30 víťazstiev. Bol opäť nominovaný na Vezinovu trofej. V 1. kole play-off Devils porazili New York Rangers, v 2. kole však podľahli Caroline Hurricanes 4 – 1 na zápasy.
V sezóne 2006 – 2007 bol nominovaný na svoj deviaty zápas hviezd a tretíkrát vyhral Vezinovu trofej. 9. decembra 2006 sa vyrovnal v počte vyhraných zápasov (462) Edovi Belfourovi a v tom istom mesiaci, 26. decembra, výhrou 3:0 nad Pittsburghom Penguins zaknihoval svoje 85. čisté konto v kariére, ktoré ho posunulo na 3. miesto v celkovom poradí brankárov NHL. 1. februára 2007 vyhral svoj 45 zápas po riadnej hracej dobe a to sa pred ním podarilo iba Patrickovi Royovi. 
V tej istej sezóne sa mu podarilo nazbierať 48 vyhraných zápasov a vytvoriť nový rekord NHL v počte vyhraných zápasov za sezónu.
V play-off Devils v 1. kole vyradili Tampa Bay Lighting, opäť však v druhom prehrali, tentokrát s Ottawa Senators.

Medzinárodné hry

Brodeur bol nominovaný na Olympijské hry v Nagane v roku 1998, ale len ako náhradník Patricka Roya. Kanade sa vtedy nepodarilo dosiahnuť na medaily, keď v súboji o 3. miesto prehrali s Fínskom.
Na Olympijských hrách v Salt Lake City v roku 2002 Brodeur a tím Kanady získali zlatú medailu. Vo finále vyhrali nad USA 5:2.
Brodeur potom viedol tím Kanady na Majstrovstvách sveta v ľadovom hokeji v roku 2004.
Brodeur bol nominovaný aj na Olympijské hry v roku 2006 v Turíne. Kanada nezískala medailu, vypadla v štvrťfinále proti Rusku.
Bol vybratý aj na Olympijské hry 2010 vo Vancouveri. Chytal vo víťaznom zápase proti Švajčiarsku, ale podieľal sa na prehre s USA. Nakoniec bol do konca turnaja jednotkou v bráne Roberto Luongo. Kanada tu vyhrala zlaté medaily.

Osobný život

Martin Brodeur a Melanie Dubois (rodáčka zo Saint-Liboire, Quebec, Kanada) sa vzali v roku 1995 a majú štyri deti. Najstarší Anthony je narodený v roku 1995, William a Jeremy sa narodili v roku 1996 a najmladšia Annabelle Antoinette v roku 2002. Melanie podala žiadosť o rozvod v roku 2003, keď zistila, že Martin ju podvádza s manželkou jej brata Genevieve. Martin a Genevieve sa zobrali v roku 2008. Ich prvé dieťa Maxime Phillipe Brodeur sa narodil v roku 2009.
Jeho brat Denis Jr. je fotograf, jeho druhý brat Claude je nadhadzovač v Montreal Expos' farm system. Má dve sestry, Line a Sylvie.
V roku 2005 začal Martin v spolupráci s publicistom do Toronto Star a ESPN prispievateľom Damienom Coxom písať svoju biografiu Brodeur: Beyond the crease.
Brodeur má spolu so Sheldonom Sourayom vlastnú pizzeriu, ktorá sa volá La Pizzeria Etc.
Žije v Orange West, New Jersey v blízkosti starej arény South Mouintan Arena. 1. decembra 2009 sa stal naturalizovaným občanom Spojených štátov; má dvojité občianstvo.

Míľniky

Martin Brodeur je najmladší brankár, ktorý dosiahol 300, 400 a 500 víťazstiev; má už za sebou aj hranicu 600 víťazstiev, presne 602. 300 dosiahol 15. decembra 2001 proti Ottawa Senators; 400 dňa 23. marca 2004, keď Devils vyhrali nad Florida Panthers. Je jediný brankár, ktorý (vy)hral zápasy v NHL iba za jeden tím. 500. víťazstvo dosiahol 17. novembra 2007, keď vyhrali 6 – 2 nad Philadelphia Flyers. 15. marca 2008 mal po siedmykrát v sezóne 40 vyhraných zápasov. 6. apríla 2010 dosiahol 600. víťazstvo 3 – 0 a ešte aj s čistým kontom proti Atlanta Thrashers.
15. decembra 2009 sa dotiahol s víťazstvami na Patricka Roya (551). Bolo to na ľade, kde Roy hrával, v Montreal Canadiens. O tri dni neskôr jeho rekord prekonal v zápase proti Chicagu Blackhawks 3 – 2.
27. novembra 2009 prekonal rekord Patricka Roya v počte minút v NHL na ľade (60 235).
7. decembra 2009 sa vyrovnal rekordu Terryho Sawchuka v čistých kontách (103). Devils vyhrali 3 – 0 nad Buffalom Sabres. O dvanásť dní neskôr Brodeur prekonal rekord Patricka Roya v počte hraných zápasov v National Hockey League (1030 zápasov). Dva týždne po vyrovnaní Sawchukovho rekordu dosiahol proti Pittsburghu Penguins víťazstvo 4 – 0, keď zlikvidoval 35 striel súpera. 30. decembra 2009 opäť nastúpil proti Pittsburghu Penguins a získal svoje 105. čisté konto, čím predbehol aj Georgea Hainswortha, ktorý v NHL získal 94 a v Západnej Kanadskej Lige 10 čistých kont.